คลังกำไรวายุภักษ์แสนล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

เล็งทางลงก่อนครบอายุ10ปี เอ็มเอฟซีเชียร์ระดมทุนเพิ่ม
โพสต์ทูเดย์ — เอ็มเอฟซี เผย คลังเตรียมทางออก “กองทุนวายุภักษ์หนึ่ง” ครบอายุ 10 ปี หลังได้ผลตอบแทนเกือบแสนล้านบาทตุนในกระเป๋าแล้ว เชียร์เปิดระดมทุนเพิ่ม 
นายศุภกร สุนทรกิจ รองกรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี ในฐานะผู้จัดการกองทุนวายุภักษ์หนึ่ง (VAYU1) เปิดเผยว่า ขณะนี้กระทรวงการคลังซึ่งเป็นผู้ถือหน่วยประเภท ข. จำนวน 3,000 ล้านหน่วย อยู่ระหว่างการศึกษาทางเลือกที่จะดำเนินการหลังจากกองทุนอายุครบกำหนด 10 ปี ในปี 2556 
“จากการพูดคุยในเบื้องต้น ทางกระทรวงการคลังต้องการเห็นภาพที่ชัดเจนของแต่ละทางเลือกว่าจะเป็นอย่างไร เช่น หากจะปิดกองทุนคืนเงินผู้ถือหน่วย กระทรวงการคลังจะต้องเตรียมเงินไว้เท่าไร หรือหากจะขยายเวลาลงทุนจะต้องทำอย่างไร” นายศุภกร กล่าว
อย่างไรก็ตาม นายศุภกร เชื่อว่ากระทรวงการคลังอาจจะเลือกวิธีการขอคืนเงินเพื่อนำเงินต้นและผลตอบแทนที่ได้ออกไป เพื่อนำเงินออกไปชำระหนี้สาธารณะ เพราะกระทรวงการคลังมีสิทธิที่จะซื้อคืนหน่วยลงทุนประเภท ก. ซึ่งประชาชนทั่วไปและนิติบุคคลทั่วไปเป็นผู้ถือหน่วยลงทุน จำนวน 7,000 ล้านหน่วยลงทุน เพื่อคืนเงินต้นให้นักลงทุนในราคา 7 หมื่นล้านบาท บวกกับผลตอบแทนในงวดสุดท้าย
ปัจจุบันกองทุนวายุภักษ์หนึ่งให้ผลตอบแทนผู้ถือหน่วยลงทุนประเภท ก. หรือนักลงทุนทั่วไปสะสมประมาณ 45% จากการจ่ายเงินปันผลเฉลี่ยปีละ 66.5% ขณะที่มูลค่ากองทุนเพิ่มขึ้นเป็นเกือบ 2 แสนล้านบาท จาก 1 แสนล้านบาท จากการจัดตั้งกองทุนเมื่อปี 2546 ดังนั้นเมื่อคืนเงินต้นส่วน 7 หมื่นล้านบาท และหักเงินทุนที่กระทรวงการคลังลงทุนไป 3 หมื่นล้านบาทแล้ว ส่วนที่เหลือจะเป็นกำไรของกระทรวงการคลัง
“คลังคงจะไม่รีบด่วนสรุป เพราะ ต้องศึกษาผลกระทบให้รอบด้านก่อนจะตัดสินใจ และที่ บลจ.เอ็มเอฟซี เสนอไป คือ เปิดให้ระดมทุนเพิ่ม ซึ่งจะทำให้กระทรวงการคลังไม่ต้องควักเงิน 7 หมื่นล้านบาท เพื่อซื้อหน่วยลงทุนคืน” นายศุภกร กล่าว
นอกจากนี้ นายศุภกร ยังกล่าวถึงนโยบายการบริหารจัดการกองทุนวายุภักษ์หนึ่ง ว่า เนื่องจากเป็นกองทุนที่มีลักษณะพิเศษ จึงมีสัดส่วนการลงทุนในหุ้นประมาณ 8090% ของมูลค่าทรัพย์สินสุทธิ
“ไม่ได้ลงทุนหุ้นทั้ง 100% แม้ว่า ที่ผ่านมากองทุนหุ้นภายใต้การบริหารจัดการของ บลจ.เอ็มเอฟซีจะลงทุนหุ้นเต็มที่ แต่กองทุนนี้ต้องระมัดระวังความเสี่ยงขาลงเอาไว้ด้วย” นายศุภกร กล่าว